KOMISSION ASETUS (EY) N:o 1482/97,

annettu 28 päivänä heinäkuuta 1997,

tiettyihin Madeiran ja Azorien vapaa-alueille tuotaviin tavaroihin sovellettavan edullisen tullikohtelun käyttöönotosta niiden tietyn käyttötarkoituksen perusteella annetun neuvoston asetuksen (EY) N:o 122/96 tietyistä soveltamista koskevista säännöksistä Madeiran vapaa-alueen osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyihin Madeiran ja Azorien vapaa-alueille tuotaviin tavaroihin sovellettavan edullisen tullikohtelun käyttöönotosta niiden tietyn käyttötarkoituksen perusteella 22 päivänä tammikuuta 1996 annetun neuvoston asetuksen (EY) N:o 122/96 (1) ja erityisesti sen 2 ja 3 artiklan,

sekä katsoo, että

Portugalin viranomaisten kyseisen asetuksen (EY) N:o 122/96 2 artiklan ensimmäisen kohdan mukaisesti toimittama pyyntö koskee ainoastaan Madeiran vapaa-aluetta,

ottaen huomioon edellä mainitun pyynnön ja toiminnan edistämisen Madeiran vapaa-alueella komission olisi laadittava luettelo tavaroista, joille myönnetään vapautus tulleista kyseisen asetuksen (EY) N:o 122/96 2 artiklan mukaisesti, jos näille tavaroille on tarkoitus suorittaa merkittävä valmistus yhteisön tullikoodeksista 12 päivänä lokakuuta 1992, annetun neuvoston asetuksen (ETY) N:o 2913/92 (2), sellaisena kuin se on viimeksi muutettuna asetuksella (EY) N:o 82/97 (3), 24 artiklan mukaisesti,

olisi vahvistettava valvontatoimenpiteet sen varmistamiseksi, että edullisen tullikohtelun myöntäminen tavaroille tietyn käyttötarkoituksen perusteella tapahtuu tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun komission asetuksen (ETY) N:o 2454/93 (4), sellaisena kuin se on viimeksi muutettuna asetuksella (EY) N:o 89/97 (5), 291-304 artiklan mukaisesti; koska nämä tiettyyn käyttötarkoitukseen liittyvät toimet toteutetaan Madeiran vapaa-alueella, sovelletaan vapaa-alueista koskevaa lainsäädäntöä ja erityisesti kyseisen asetuksen 799-842 artiklaa,

kauppapolitiikan toimenpiteitä sovelletaan, kun tavarat luovutetaan tiettyyn käyttötarkoitukseen, ja

tässä asetuksessa säädetyt toimenpiteet ovat tullikoodeksikomitean lausunnon mukaiset,

ON ANTANUT TÄMÄN ASETUKSEN:

1 artikla

Asetuksen (EY) N:o 122/96 1 ja 2 artiklan mukaisesti Madeiran vapaa-alueella vapaaseen liikkeeseen luovutettaviin, liitteessä I lueteltuihin tavaroihin sovellettavat tullit suspendoidaan kokonaan 2 ja 3 artiklassa säädettyjen yksityiskohtaisten sääntöjen mukaisesti 31 päivään joulukuuta 2005.

2 artikla

1. Asetuksen (ETY) N:o 2454/93 291 artiklan 2 kohdassa tarkoitetun luvan myöntävät Madeiran vapaa-alueen valvonnasta vastaavat tulliviranomaiset asianomaisen kirjallisesta hakemuksesta.

2. Hakemuksen on oltava liitteessä II esitetyn mallin mukainen. Mahdollisesti 291 artiklan 3 kohdassa edellytettyjen tietojen lisäksi hakijan on ilmoitettava hakemuksessaan tämän mallin numeroitujen kohtien edellyttämät tiedot. Hakemukset on allekirjoitettava ja päivättävä.

3. Luvan vapaaseen liikkeeseen luovutettavien tavaroiden vapauttamiseksi tulleista edullisen tullikohtelun perusteella on oltava liitteessä III esitetyn mallin mukainen.

3 artikla

1. Tällä asetuksella säädetyllä tavalla tullitta vapaaseen liikkeeseen vapaa-alueella luovutettujen tavaroiden tullivalvontaa jatketaan asetuksen (ETY) N:o 2913/92 82 artiklan mukaisesti.

2. Kaikki tiettyä käyttötarkoitusta koskevat toimet on esitettävä hyväksytyssä tavarakirjanpidossa asetuksen (ETY) N:o 2454/93 293 artiklan b alakohdan ja 817 artiklan mukaisesti.

3. Tavarakirjanpitoon on sisällytettävä seuraavat lisätiedot:

a) tietyn käyttötarkoituksen perusteella vapaaseen liikkeeseen luovutettuja tavaroita koskevat tiedot;

b) asianomaista tiettyä käyttötarkoitusta koskevat tiedot;

c) asianomaisesta tietystä käyttötarkoituksesta syntyneitä tuotteita koskevat tiedot.

4. Edellä 1 kohdan mukaisten tullittomien tavaroiden vieminen vapaa-alueelta edellyttää seuraavien edellytysten täyttämistä:

a) aiotusta tietystä käyttötarkoituksesta syntyneiden tuotteiden osalta on toimitettava todisteet siitä, että niille on suoritettu asetuksen (ETY) N:o 2913/92 24 artiklan mukainen valmistus;

b) muiden tuotteiden osalta:

- vietäessä esitettävä vienti-ilmoitus,

- hävitettäessä vapaa-alueen ulkopuolella esitettävä sitä koskeva lupa; hävittämisestä syntyville jätteille ja romulle on osoitettava muita kuin yhteisötavaroita varten säädetty tulliselvitysmuoto,

- käytettäessä tavaroita muihin kuin tässä asetuksessa tarkoitettuihin tarkoituksiin on maksettava tullit.

4 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 28 päivänä heinäkuuta 1997.

Komission puolesta

Mario MONTI

Komission jäsen

(1) EYVL N:o L 20, 26.1.1996, s. 4

(2) EYVL N:o L 302, 19.10.1992, s. 1

(3) EYVL N:o L 17, 21.1.1997, s. 1

(4) EYVL N:o L 253, 11.10.1993, s. 1

(5) EYVL N:o L 17, 21.1.1997, s. 28

LIITE I

>TAULUKON PAIKKA>

LIITE II

>KAAVION ALKU>

EDULLISEN TULLIKOHTELUN SOVELTAMISTA TIETTYIHIN TAVAROIHIN MADEIRAN VAPAA-ALUEELLA NIIDEN TIETYN KÄYTTÖTARKOITUKSEN PERUSTEELLA KOSKEVAN HAKEMUKSEN MALLI

Päivämäärä: ...................

HUOM. Tiedot on ilmoitettava alla olevassa järjestyksessä. Tavaroita koskevat tiedot on ilmoitettava kunkin tavaralajin osalta.

1. Nimi tai toiminimi ja osoite:

a) hakija:

b) vapaa-alueella toimiva toiminnon suorittaja:

2. Aiottu tietty käyttötarkoitus:

a) tuontitavaroiden luokittelu (yhdistetty nimikkeistö):

b) kauppanimitys ja/tai tekninen kuvaus:

c) tietyn käyttötarkoituksen kuvaus:

d) aiotusta tietystä käyttötarkoituksesta saadut tuotteet:

3. Paikka, jossa tiettyä käyttötarkoitusta koskeva toiminto on suoritettava:

4. Arvioitu aika, jota tarvitaan tiettyä käyttötarkoitusta koskevan toiminnon suorittamiseen:

5. Luvan ennakoitu voimassaoloaika:

6. Aikaisemmin myönnettyjen lupien viitteet:

a) kolmen edeltävän vuoden aikana hakemuksessa tarkoitettujen tavaroiden kanssa samanlaisille tavaroille:

b) aiottuun tiettyyn käyttötarkoitukseen tarkoitetuille tavaroille:

Päivämäärä: ......................

Allekirjoitus: ...................

>KAAVION LOOPU>

Hakemusta koskevat huomautukset

1. Nimi tai toiminimi ja osoite: jos hakemus esitetään lomakkeella, johon on esipainettu yrityksen ylätunniste ja kaikki 1 kohdan a alakohdassa tarkoitetut tiedot, tätä kohtaa ei tarvitse täyttää. Hakemuksen 1 kohdan b alakohta on täytettävä, jos hakija ei ole sama henkilö kuin toiminnan suorittaja.

2. Valmistus:

a) luokittelu (yhdistetty nimikkeistö): tämä tieto voidaan merkitä nelinumeroisena koodina, jos kahdeksannumeroisen koodin merkitseminen ei ole välttämätöntä luvan myöntämiseksi ja valmistustoimintojen asianmukaiseksi hallinnoimiseksi;

b) kauppanimitys ja/tai tekninen kuvaus: näiden tietojen on oltava riittävän selviä ja täsmällisiä, jotta hakemukseen voidaan antaa ratkaisu ja jotta erityisesti voidaan päättää, voidaanko valmistusta pitää riittävänä annettujen tietojen perusteella;

c) aiotun tietyn käyttötarkoituksen kuvaus: kuvataan toimintoja, joita on sovellettava tuontitavaroihin jalostettujen tuotteiden tuottamiseksi;

d) tietystä käyttötarkoituksesta saadut tuotteet: merkitään tuontitavaroiden valmistamisesta saadut jalostetut tuotteet.

3. Paikka, jossa tiettyä käyttötarkoitusta koskeva toiminto on suoritettava: merkitään sen paikan osoite, jossa toiminto suoritetaan.

4. Arvioitu aika, joka tarvitaan tiettyä käyttötarkoitusta koskevan toiminnon suorittamiseen: tämä tieto on merkittävä tavaraerittäin (esimerkiksi yksiköittäin tai tietyn paljouden osalta) ja siitä on käytävä ilmi tavaraerän käsittelyyn kuluva arvioitu keskimääräinen aika sekä tiettyä käyttötarkoitusta koskevien toimintojen päättymisen ja tietyn käyttötarkoituksen perusteella vapautettujen tavaroiden vapaaseen liikkeeseen luovuttamisen välinen arvioitu aika.

5. Luvan ennakoitu kestoaika: merkitään aika, jonka kuluessa tietyn käyttötarkoituksen perusteella vapautetut tavarat aiotaan tuoda.

6. Aikaisemmin myönnettyjen lupien viitteet:

a) kolmen edeltävän vuoden aikana hakemuksessa tarkoitettujen tavaroiden kanssa samanlaisille tavaroille myönnetyt luvat: merkitään tiedossa olevien myönnettyjen lupien viitteet. Jos tällaisia lupia ei ole tiedossa, merkitään "ei ole";

b) aiottuun tiettyyn käyttötarkoitukseen tarkoitetuille tavaroille myönnetyt luvat: merkitään, ovatko kyseiset tavarat yhden tai useamman jo myönnetyn luvan mukaisesti toteutetusta tietystä käyttötarkoituksesta saatuja tuotteita, ja myönteisessä tapauksessa merkitään näiden lupien viitteet.

LIITE III

>KAAVION ALKU>

EDULLISEN TULLIKOHTELUN SOVELTAMISEEN TIETTYIHIN TAVAROIHIN MADEIRAN VAPAA-ALUEELLA NIIDEN TIETYN KÄYTTÖTARKOITUKSEN PERUSTEELLA MYÖNNETYN LUVAN MALLI

Päivämäärä: ......................

Hakemuksen viite: ................

HUOM. Tiedot on ilmoitettava alla olevassa järjestyksessä. Luvassa on oltava hakemuksen tiedot. Jos ilmoitetuissa tiedoissa viitataan hakemukseen, tämä on erottamaton osa lupaa.

1. Nimi tai toiminimi ja osoite:

a) luvanhaltija:

b) toiminnon suorittaja:

2. Tiettyyn käyttötarkoitukseen tarkoitetut tavarat:

a) tuontitavaroiden luokittelu (yhdistetty nimikkeistö):

b) kauppanimitys ja/tai tekninen kuvaus:

c) valmistuksen kuvaus:

d) aiotusta tietystä käyttötarkoituksesta saadut tuotteet (luokittelu ja kauppanimitys ja/tai tekninen kuvaus):

3. Paikka, jossa tiettyä käyttötarkoitusta koskevat toiminnot on suoritettava:

4. Tiettyä käyttötarkoitusta koskevan toiminnon luonne:

5. Voimassaoloaika:

Päivämäärä: ......................

Allekirjoitus ....................

(leima)

>KAAVION LOOPU>